SKRIFTLIG FORESPØRGSEL E-3430/01

af Erik Meijer (GUE/NGL) til Kommissionen

(21. december 2001)

Om: Microsoft forsyner uopfordret websteder med Smart Tags, som referer til de oplysninger, Microsoft har indsamlet og kontrollerer

1. Er det Kommissionen bekendt, at virksomheden Microsoft, som kontrollerer 92 % af de personlige computere i verden, den 31. maj 2001 via websteder begyndte uopfordret at tilbyde sine kunder en ny service under navnet Smart Tags og at forsyne kontordokumenter med relevante links i form af små ikoner, som i første række udelukkende henviser til websteder, der er forbundet med Microsoft, og som er udvalgt og udformet på en måde, som udenforstående ikke har nogen som helst indflydelse på?

2. Hvordan vurderer Kommissionen det forhold, at Microsoft kan udnytte sin dominerende stilling med hensyn til internetbrowsere og styresystemer til at knytte brugerne til oplysninger, som kontrolleres af virksomheden, hvor Smart Tags uopfordret påtvinges brugerne og virksomheder samt disses ansatte, hvis de har Office XP, Internet Explorer 6 og Windows XP?

3. Kan Kommissionen bekræfte, at det for alle de berørte er vanskeligt, kostbart og tidrøvende hvis de ønsker det at erstatte Smart Tags med andre, hvis de overhovedet kan fås hos konkurrenterne, fordi udgivere først med store omkostninger må udvikle filer, ligesom alle internetsider skal forsynes med en html-kode og brugerne skal downloade og installere disse filer?

4. Er det ifølge Kommissionen fyldestgørende, at Microsoft som reaktion på klager fra en række lande har besluttet at udsætte anvendelsen af Smart Tags i Windows XP, som blev lanceret den 25. oktober 2001, i et halvt år, men samtidig beholder muligheden for på et gunstigt tidspunkt igen at indføje disse, så virksomheden kan opnå total dominans over Internettet?

5. Hvad vil Kommissionen foretage sig for at sikre større informationsfrihed og alsidighed og i det mindste give brugerne i Europa bedre mulighed for at undgå, at de uopfordret konfronteres med Microsofts Smart Tags, f.eks. ved at der indføres en opt in-pligt, så brugerne selv på forhånd udtrykkeligt skal give deres samtykke på grundlag af informationsmateriale om disse Smart Tags, ligesom de skal have mulighed for at få dem slettet?

Svar afgivet på Kommissionens vegne af Mario Monti

(18. februar 2002)

1. Kommissionen har fra forskellige kilder modtaget oplysninger herom. De smart tags, som det ærede medlem omtaler, var et tilbud, der indgik i Windows XP og ville have sat Microsoft og selskabets partnere i stand til at indsætte egne links på websider, der vises gennem Microsofts browser, Internet Explorer. Som antydet i spørgsmål 4 har Microsoft sidenhen opgivet denne funktion i Windows XP.

2. Kommissionens igangværende undersøgelse af Microsoft, som førte til to klagepunktsmeddelelser over for Microsoft Corporation af henholdsvis 3. august 2000 og 29. august 2001, fokuserer på en påstand om, at Microsoft har misbrugt sin dominerende stilling på markedet for operativsystemer til personlige computere til at skaffe sig styrke på markedet for serversoftware. Kommissionen mener, at Microsoft muligvis har tilbageholdt centrale oplysninger vedrørende driftskompatibilitet, som sælgere af alternativt serversoftware har brug for, hvis deres produkter skal kunne kommunikere med Microsofts dominerende PC- og serverprodukter.

I den anden klagepunktsmeddelelse fremsætter Kommissionen en formodning om, at Microsoft ulovligt knytter sit produkt, Media Player, til det dominerede Windows-operativsystem.

For øjeblikket og i fravær af nogen formel klage er der imidlertid ikke indledt nogen sag om de af Microsofts produkter, som det ærede medlem henviser til, nemlig Office XP, Internet Explorer 6 eller Windows XP, om end Kommissionen omhyggeligt overvåger alle nye udviklinger med hensyn til disse produkter.

3. Kommissionen råder ikke over oplysninger om, hvor vanskeligt, kostbart og tidrøvende det er at erstatte smart tags med en anden funktion, heller ikke om, hvorvidt der skal udvikles og installeres filer, og alle internetsider skal forsynes med en html-kode, som forbrugerne skal downloade.

I forbindelse med de igangværende procedurer undersøger Kommissionen imidlertid, hvorvidt Microsoft aktivt som konkurrenterne hævder har truffet foranstaltninger til at gøre det teknisk vanskeligt for deres kunder at fjerne visse Microsoft-produkter og erstatte dem med alternative løsninger, som forbrugerne måtte anse for mere velegnede til deres behov.

4. Komissionen er ikke i besiddelse af nogen formel bekræftelse fra Microsofts side eller fra anden kilde om, at selskabet har udskudt anvendelsen af smart tags i seks måneder. Hvis en påstand om konkret overtrædelse af Fællesskabets konkurrenceregler indbringes for Kommissionen, vil Kommissionen undersøge den og træffe de nødvendige foranstaltninger.

5. Da Kommissionen endnu ikke har afsluttet sin undersøgelse vedrørende Microsoft, vil det ærede medlem kunne forstå, at det endnu er for tidligt at gøre sig formodninger om udkommet af undersøgelsen. I de igangværende procedurer prioriterer Kommissionen først og fremmest forbrugernes valgmuligheder og samtlige aktørers mulighed for at innovere på de relevante markeder.